canonical-greekLit/data/tlg2018/tlg002/tlg2018.tlg002.perseus-grc1.xml
 Ὧν τοῦτον  ἐπιτελουμένων τὸν τρόπον, ἕτερος στρατοπεδάρχης, ὃν  δοῦκα Ῥωμαῖοι προσαγορεύουσιν, ἀνὰ τὴν  Δαμασκὸν τῆς Φοινίκης  ἐπίρρητά τινα  γυναικάρια ἐξ ἀγορᾶς  ἀνάρπαστα ποιήσας, βασάνους αὐταῖς  ἐπιθήσειν  ἠπείλει, λέγειν ἐγγράφως  ἐπαναγκάζων, ὡς δὴ  εἴησάν ποτε  Χριστιαναὶ  συνειδεῖέν τε αὐτοῖς  ἀθεμιτουργίας ἐν αὐτοῖς τε τοῖς  κυριακοῖς πράττειν αὐτοὺς τὰ  ἀκόλαστα καὶ ὅσα ἄλλα λέγειν αὐτὰς ἐπὶ διαβολῇ τοῦ δόγματος ἤθελεν· ὧν καὶ οὗτος ἐν ὑπομνήμασιν τὰς φωνὰς  ἐντεθείσας βασιλεῖ κοινοῦται, καὶ δὴ προστάξαντος εἰς πάντα τόπον καὶ πόλιν καὶ ταῦτα  δημοσιοῦται τὰ γράμματα. 